Efter regeringen tilbage i januar måned i år indførte midlertidig grænsekontrol mod grænserne til Tyskland, er antallet af asylansøgere fordoblet.

Det viser tal fra Rigspolitiets sagsbehandlingssystem Polsas, som Udlændingestyrelsen har opgjort.

I årets første tre måneder har i alt 3.016 personer passeret den danske grænse for at søge asyl. Det tilsvarende tal for 2015 og 2014 var henholdsvis 1.592 og 1.518 personer.

Stigningen kommer, efter regeringen den 4. januar indførte midlertidig grænsekontrol ved grænsen til Tyskland. Grænsekontrollen er efterfølgende blevet forlænget af flere omgange og senest den 1. april, så den nu varer frem til den 3. maj.

Læs også : Asylansøgere venter 93 dage på første asylsamtale

Regeringen advarede om stigning

Allerede dagen efter den stikprøvebaserede grænsekontrol blev indført, konkluderede justitsminister Søren Pind på Twitter, at det ville føre til en stigning i antallet af asylansøgere, fordi de nu ikke længere ville have mulighed for at rejse videre til eksempelvis Sverige.

- Kontrol medfører med andre ord efter alt at dømme højere asyltal. Meget, skrev han.